પાકિસ્તાની અમલદારો દોડતા થઇ ગયા અને આખી રાતે મથામણ કરતા રહ્યા. તેમણે ભારત વતી ખાનગીમાં મંત્રણા કરનારા આર. કે. મિશ્રા સાથે વાતો કરી અને કહ્યું કે તમે પાકિસ્તાન આવી જાવ. જોકે મિશ્રાએ પણ આ વખતે કહી દીધું કે પોતે પાકિસ્તાન આવી શકે તેમ નથી. પુસ્તકમાં આ બદલાયેલી સ્થિતિ માટે ત્રણ શક્યતાઓ દર્શાવી છે. શરીફના અમલદારોએ ઉતાવળ કરીને ડીલ થઇ ગયાનું ધારી લીધું હતું. બીજું, ભારતે ઇરાદાપૂર્વક પાકિસ્તાનને ગેરમાર્ગે દોર્યું હતું. ત્રીજી શક્યતા વ્યક્ત કરતાં નસીમે લખ્યું છે કે વાજપેયી પર સરકારમાં રહેલા બીજા મજબૂત જૂથનું દબાણ હતું.